b'\n_START_ARTICLE_\nDaimler-Motoren-Gesellschaft\n_START_SECTION_\nDaimler, Maybach, ja DMG:n synty\n_START_PARAGRAPH_\nVuonna 1882 sek\xc3\xa4 Gottlieb Daimler ett\xc3\xa4 Wilhelm Maybach erosivat Nikolaus Otton Deutz AG Gasmotorenfabrik -yhti\xc3\xb6n palveluksesta. Hein\xc3\xa4kuussa 1887 Daimler osti Cannstattista entisen metallivalimon tilat, pinta-alaltaan liki 3\xc2\xa0000 neli\xc3\xb6metri\xc3\xa4. T\xc3\xa4\xc3\xa4ll\xc3\xa4 he aloittivat venemoottoreiden valmistuksen ja heid\xc3\xa4n kehitt\xc3\xa4m\xc3\xa4ns\xc3\xa4 "Neckar"-jokivene nousi suureen suosioon. Vuonna 1890 he perustivat oman, moottoreita valmistaneen yhti\xc3\xb6n, Daimler-Motoren-Gesellschaft (DMG). Yhti\xc3\xb6n tarkoituksena oli valmistaa pieni\xc3\xa4, nopeak\xc3\xa4yntisi\xc3\xa4 moottoreita, Daimlerin ja Maybachin aiemmin kehitt\xc3\xa4mien moottoreiden suunnitelmia hy\xc3\xb6dynt\xc3\xa4en. Yhti\xc3\xb6 myi my\xc3\xb6s muille valmistajille Daimlerin moottoreiden valmistus- ja myyntioikeuksia._NEWLINE_DMG ajautui kuitenkin taloudellisiin vaikeuksiin, koska moottoreiden myyntim\xc3\xa4\xc3\xa4r\xc3\xa4t eiv\xc3\xa4t olleet riitt\xc3\xa4vi\xc3\xa4 ja lisenssioikeuksien tuotot j\xc3\xa4iv\xc3\xa4t suunniteltua v\xc3\xa4h\xc3\xa4isemmiksi. Rahoittajien vaatimuksesta yksityinen yhti\xc3\xb6 muutettiin osakeyhti\xc3\xb6ksi vuonna 1890. Yhti\xc3\xb6n hallitukseen tulleet rahoittajien edustajat eiv\xc3\xa4t uskoneet Daimlerin ja Maybachin visioihin moottoroitujen vaunujen valmistuksesta ja laajensivat paikallismoottoreiden tuotantoa. Hallitus jopa suunnitteli yhti\xc3\xb6n fuusioimista Otton Deutz AG:n kanssa. T\xc3\xa4m\xc3\xa4 oli yksi syy jonka vuoksi Daimler ja Maybach irtisanoutuivat yhti\xc3\xb6st\xc3\xa4, toinen oli Daimlerin ja Maybachin halu keskitty\xc3\xa4 visioimansa auton suunnitteluun._NEWLINE_Vuonna 1892 Maybach esitteli ensimm\xc3\xa4isen "Ph\xc3\xb6nix"-moottorinsa, joka oli aiempia versioita kehittyneemm\xc3\xa4ll\xc3\xa4 kaasuttimella varustettu, kaksisylinterinen rivimoottori._NEWLINE_Vaikka DMG myi samaan aikaan paikallis- ja venemoottoreita l\xc3\xa4pi Euroopan, yhti\xc3\xb6n kassatilanne ei ollut hyv\xc3\xa4ll\xc3\xa4 tolalla. 1890-luvun puoliv\xc3\xa4lin paikkeilla Daimlerin hyv\xc3\xa4 yst\xc3\xa4v\xc3\xa4 ja liikekumppani Frederick Simms lupasi j\xc3\xa4rjest\xc3\xa4\xc3\xa4 DMG:lle tilauksia ja lis\xc3\xa4rahoitusta, ehdolla ett\xc3\xa4 Daimler, Maybach ja h\xc3\xa4n itse saisivat paikan yhti\xc3\xb6n johtokunnasta. Vuonna 1896 Daimlerin ja Maybachin yritystoiminta yhdistettiin DMG:n kanssa. Daimler oli 1895 esitellyt kaksisylinterisell\xc3\xa4 moottorilla varustetun "Vis-\xc3\xa1-Vis" -mallin, jonka valmistus siirtyi nyt DMG:n vastuulle. Vuonna 1897 esiteltiin DMG:n ensimm\xc3\xa4inen nelipaikkainen tonneau-malli, Daimler Ph\xc3\xb6nix, jonka moottori oli asennettu ajoneuvon etuosaan._NEWLINE_Gottlieb Daimler menehtyi vuonna 1900. T\xc3\xa4m\xc3\xa4n j\xc3\xa4lkeiset DMG:n menestyksekk\xc3\xa4\xc3\xa4t "Mercedes"-mallit perustuivat Wilhelm Maybachin, Emil Jellinekin suositusten ja ideoiden pohjalta, suunnittelemiin kilpa-autoihin. Daimlerilla kilpailleen Wilhelm Bauerin kuolemaan johtaneen onnettomuuden my\xc3\xb6t\xc3\xa4 Jellinek halusi DMG:n kehitt\xc3\xa4v\xc3\xa4n modernimman ja turvallisemman kilpa-auton. DMG:n suurena asiakkaana ja samalla johtokunnan j\xc3\xa4senen\xc3\xa4 h\xc3\xa4nen onnistui muokata yhti\xc3\xb6n johtokuntaa enemm\xc3\xa4n automobiilimy\xc3\xb6nteiseksi. Maybach jatkoi yhti\xc3\xb6n palveluksessa suunnittelijana vuoteen 1909, jonka j\xc3\xa4lkeen h\xc3\xa4nen paikalleen nimettiin Gottlieb Daimlerin vanhin poika Paul.\n_START_SECTION_\nRanska\n_START_PARAGRAPH_\nVuonna 1890 ranskalainen Panhard & Levassor valmisti ensimm\xc3\xa4isen autonsa, jonka voimanl\xc3\xa4hteen\xc3\xa4 oli lisenssivalmisteinen Daimler-moottori. Er\xc3\xa4s heid\xc3\xa4n asiakkaistaan, Armand Peugeot, alkoi my\xc3\xb6s itse valmistaa autoja, jotka oli varustettu Panhard & Levassorin valmistamilla moottoreilla. Peugeot osti Daimlerin moottoreiden lisenssioikeudet Panhard & Levassorilta ja sai autoillaan menestyst\xc3\xa4 erityisesti Saksan markkinoilla.\n_START_SECTION_\nYhdysvallat\n_START_PARAGRAPH_\nVuosina 1888\xe2\x80\x931905 New Yorkin Long Islandilla toiminut Daimler Motor Company myi Daimler-moottoreita jokivene- ja huvijahtik\xc3\xa4ytt\xc3\xb6\xc3\xb6n sek\xc3\xa4 my\xc3\xb6s maakulkuneuvojen voimanl\xc3\xa4hteeksi. Yhti\xc3\xb6 my\xc3\xb6s ilmeisesti valmisti itse yhden henkil\xc3\xb6auton. Vuosina 1905\xe2\x80\x931907, Daimler Manufacturing Company -nimell\xc3\xa4 toiminut yhti\xc3\xb6 valmisti lisenssill\xc3\xa4 saksalaiseen Mercedes-mallistoon perustuvia autoja.\n_START_SECTION_\nVenetuotanto\n_START_PARAGRAPH_\nDaimler ja Maybach olivat aloittaneet yhti\xc3\xb6ns\xc3\xa4 toiminnan vuonna 1886 "Neckar"-jokiveneiden valmistuksella. T\xc3\xa4m\xc3\xa4 maailman ensimm\xc3\xa4inen moottorivene oli nopea ja ketter\xc3\xa4. Pituutta sill\xc3\xa4 oli 4,5 metri\xc3\xa4 ja se kykeni parhaimmillaan kuuden solmun nopeuteen. Vene oli DMG-yhti\xc3\xb6n ensimm\xc3\xa4inen kaupallinen menestys, jonka suosiota edesauttoi aikakauden olematon maantieverkko. Veneiden ja venemoottorien valmistus oli DMG:n ydinliiketoimintaa, jota varten Berliinin Marienfeldiin rakennettiin oma tuotantolaitos vuonna 1902.\n_START_SECTION_\nIlmalaivat ja kiinte\xc3\xa4siipiset lentokoneet\n_START_PARAGRAPH_\nDaimler valmisti ensimm\xc3\xa4isen bensiinik\xc3\xa4ytt\xc3\xb6isen ilmalaivamoottorinsa vuonna 1888. Vuodesta 1899 vuoteen 1907 DMG toimitti Maybachin suunnittelemia moottoreita zeppeliineihin. Wilhelm Maybach j\xc3\xa4tti DMG:n vuonna 1909, jonka j\xc3\xa4lkeen h\xc3\xa4n perusti poikansa Karlin kanssa Luftfahrzeug-Motorenbau GmbH -nimisen yhti\xc3\xb6n._NEWLINE_Ensimm\xc3\xa4isen maailmansodan aikana yhti\xc3\xb6n Sindelfingenin tehdas valmisti sek\xc3\xa4 lentokoneita ett\xc3\xa4 lentokonemoottoreita.\n_START_SECTION_\nToiminnan kasvu vuosina 1902\xe2\x80\x931918\n_START_PARAGRAPH_\nVuosisadan vaihteen j\xc3\xa4lkeen DMG:n automobiilien myynti l\xc3\xa4hti hyv\xc3\xa4\xc3\xa4n kasvuun, etenkin Emil Jellinekille valmistettujen, Maybachin suunnittelemilla Daimler-Mercedes -moottoreilla varustettujen kilpa-automallien my\xc3\xb6t\xc3\xa4. N\xc3\xa4iden kilpa-autojen pohjalta kehitettiin malli Mercedes 35 PS. Tuotanto kasvoi ja keskittyi yhti\xc3\xb6n Untert\xc3\xbcrkheimin tehtaille. Vuonna 1902 DMG valmisti ensimm\xc3\xa4iset virallisesti "Mercedes"-nime\xc3\xa4 kantavat mallit. Mercedes-Simplex -malliston huipulla oli 60 PS, auto jossa yhdistyiv\xc3\xa4t parhaat sen aikakauden kilpa-autojen ja matkavaunujen ominaisuudet. Nimen j\xc3\xa4lkiosalla "Simplex" haluttiin kuvata Mercedeksen k\xc3\xa4yt\xc3\xb6n helppoutta. 60 PS kykeni 120\xc2\xa0km/h huippunopeuteen ja se asetti tason jota muut autonvalmistajat, kuten Berliet, Rochet-Schneider, Martini, Ariel, Star ja FIAT, pyrkiv\xc3\xa4t tavoittelemaan. Yhdysvalloissa, New Yorkin Long Islandilla sijainnut, pianovalmistaja William Steinwayn omistuksessa ollut Daimler Motor Company valmisti luultavasti yhden auton. Simplex-mallien menestyksen my\xc3\xb6t\xc3\xa4 DMG:n ty\xc3\xb6voiman m\xc3\xa4\xc3\xa4r\xc3\xa4 kasvoi vuodessa 821:st\xc3\xa4 (1903) 2200:aan (1904)._NEWLINE_Vuodet 1906\xe2\x80\x931913 olivat yhti\xc3\xb6n toiminnassa kasvun aikaa, osittain my\xc3\xb6s, koska ulkopuolisten toimittajien osuutta auton valmistamisen komponeneteista v\xc3\xa4hennettiin ja siirryttiin omaan valmistukseen. Mekanisaation lis\xc3\xa4\xc3\xa4minen nosti vuosittaisen suoritustason 0,7 autosta per vuosi per henkil\xc3\xb6, kymmeneen autoon vuodessa per henkil\xc3\xb6._NEWLINE_Vuosina 1910\xe2\x80\x931924 yhti\xc3\xb6 k\xc3\xa4ytti Mercedes-moottorien ohella my\xc3\xb6s amerikkalaisen insin\xc3\xb6\xc3\xb6rin Charles Knightin suunnittelemaa luistiventtiilimoottoria, jota valmistettiin lisenssill\xc3\xa4, nimell\xc3\xa4 Mercedes-Knight._NEWLINE_Vuonna 1907 DMG valmisti maailman ensimm\xc3\xa4isen sarjatuotantoisen nelivetoisen henkil\xc3\xb6auton, nimelt\xc3\xa4 Dernburg-Wagen, tilaajansa Bernhard Dernburgin mukaan. Dernburg oli Saksan siirtomaa-asioista tuolloin vastannut poliitikko, ja h\xc3\xa4n halusi saada siirtomaiden huonoissa tieolosuhteissa liikkumaan kykenev\xc3\xa4n ajoneuvon. DMG loi tuotteelle iskulauseen "Allradantrieb f\xc3\xbcr den Alltagsbetrieb", eli "Jokapy\xc3\xb6r\xc3\xa4veto jokap\xc3\xa4iv\xc3\xa4iseen k\xc3\xa4ytt\xc3\xb6\xc3\xb6n. DMG ei ollut maailmassa ensimm\xc3\xa4inen nelivetotekniikan k\xc3\xa4ytt\xc3\xa4j\xc3\xa4. Hollantilainen autonvalmistaja Spyker oli esitellyt nelivetoisen mallinsa Spyker 60 HP:n jo vuonna 1903, mutta kyseinen auto oli kaksipaikkainen kilpa-auto._NEWLINE_Vuonna 1909 yhti\xc3\xb6 otti k\xc3\xa4ytt\xc3\xb6\xc3\xb6n kolmisakaraisen tunnuksensa. Sakarat kuvaavat yhti\xc3\xb6n kolmea toimintasektoria: Maalla - Merell\xc3\xa4 - Ilmassa._NEWLINE_Vuonna 1911 Daimler-Motoren-Gesellschaft listautui Frankfurtin arvopaperip\xc3\xb6rssiin.\n_START_SECTION_\nCannstatt\n_START_PARAGRAPH_\nAlkuper\xc3\xa4iset Cannstattin tehtaat tuhoutuivat tulipalossa hein\xc3\xa4kuun 10. p\xc3\xa4iv\xc3\xa4n vastaisena y\xc3\xb6n\xc3\xa4, vuonna 1903. Tulipalossa tuhoutui rakennusten lis\xc3\xa4ksi 93 loppuun valmistettua Mercedes-autoa, mik\xc3\xa4 oli nelj\xc3\xa4nnes yhti\xc3\xb6n vuosituotannosta, kaikki autojen valmistukseen tarvittavat koneet ja ty\xc3\xb6kalut sek\xc3\xa4 pieni ajoneuvohistoriallinen museo, jossa s\xc3\xa4ilytettiin muun muassa Gottlieb Daimlerin valmistamaa ensimm\xc3\xa4ist\xc3\xa4 moottorik\xc3\xa4ytt\xc3\xb6ist\xc3\xa4 maakulkuneuvoa, Reitwagen-moottoripy\xc3\xb6r\xc3\xa4\xc3\xa4.\n_START_SECTION_\nMarienfelde\n_START_PARAGRAPH_\nLokakuussa 1902 DMG avasi uuden tuotantolaitoksen Berliinin etel\xc3\xa4puolelle. Sen tarkoitus oli keskitty\xc3\xa4 yksinomaan vene- ja merimoottoreiden valmistukseen. Vuonna 1905 tehtailla alkoi kuorma-, linja- ja paloautojen valmistus. Alueesta muodostui 1900-luvun alun Saksassa t\xc3\xa4rke\xc3\xa4 autoteollisuuden keskittym\xc3\xa4 ja my\xc3\xb6s muuta teollisuutta siirtyi samalle alueelle. Ensimm\xc3\xa4iset saksalaiset panssarivaunut, malliltaan Sturmpanzerwagen A7V, valmistettiin vuosina 1917\xe2\x80\x931918 DMG:n Marienfelden tehtailla.\n_START_SECTION_\nUntert\xc3\xbcrkheim\n_START_PARAGRAPH_\nUntert\xc3\xbcrkheim oli sijainniltaan teollisuudelle ihanteellisella paikalla, Neckar-joen ja Stuttgart-Ulm -rautatien varrella. Alueelle oli valmistunut vesivoimalaitos vuonna 1900. DMG oli suunnitellut uuden tehdasalueen k\xc3\xa4ytt\xc3\xb6\xc3\xb6noton sijoittuvan vuoteen 1905, mutta Cannstattin tehtaiden t\xc3\xa4ydellinen tuhoutuminen tulipalossa vuonna 1903, pakotti yhti\xc3\xb6n kiirehtim\xc3\xa4\xc3\xa4n laitosten valmistumista. Kev\xc3\xa4\xc3\xa4ll\xc3\xa4 1904 Untert\xc3\xbcrkheimista tuli DMG:n p\xc3\xa4\xc3\xa4toimipaikka, yhti\xc3\xb6n hallinnon muuttaessa my\xc3\xb6s sinne. Vuonna 1913 tehdasalueen pinta-ala oli 22 hehtaaria ja ensimm\xc3\xa4isen maailmansodan aikana alue ja ty\xc3\xb6voiman m\xc3\xa4\xc3\xa4r\xc3\xa4 kasvoivat edelleen. Alueelle oli keskitetty kaikki autojen valmistukseen liittyv\xc3\xa4 toiminta, l\xc3\xa4htien metallivalimoista ja sahalaitoksesta ja p\xc3\xa4\xc3\xa4ttyen autojen viimeistelyyn. Vuonna 1925 alueelle siirtyi my\xc3\xb6s ajoneuvojen suunnitteluosasto.\n_START_SECTION_\nSindelfingen\n_START_PARAGRAPH_\nYhti\xc3\xb6n kolmas tuotantokeskus valmistui vuonna 1915. Sotatoimien vuoksi tehdas keskittyi lentokoneiden ja lentokonemoottorien valmistukseen. Tuotantoon kuului muun muassa Mercedes D III -moottori, joka oli ensimm\xc3\xa4isen maailmansodan aikan kaikkein yleisin voimanl\xc3\xa4hde saksalaisissa lentokoneissa. Sodan j\xc3\xa4lkeen rauhanehdot m\xc3\xa4\xc3\xa4r\xc3\xa4siv\xc3\xa4t lentokonetuotannon lopetettavaksi ja tehdas siirtyi valmistamamaan maakulkuneuvoja.\n_START_SECTION_\nSaksan talousahdinko\n_START_PARAGRAPH_\nDMG oli ensimm\xc3\xa4isen maailmansodan j\xc3\xa4lkeisess\xc3\xa4 Weimarin Tasavallassa yksi avainyhti\xc3\xb6ist\xc3\xa4. Yhti\xc3\xb6 kolminkertaisti p\xc3\xa4\xc3\xa4omansa vuonna 1920, tekem\xc3\xa4ll\xc3\xa4 100 miljoonan osakkeen annin. Vuonna 1922 yhti\xc3\xb6n p\xc3\xa4\xc3\xa4konttori muutti Untert\xc3\xbcrkheimista takaisin Berliiniin. Weimarin Tasavallan taloudellinen alam\xc3\xa4ki oli kuitenkin kaoottinen ja inflaatio laukkasi j\xc3\xa4ttiharppauksin. T\xc3\xa4m\xc3\xa4n vuoksi kotimaan tilaukset olivat todella olemattomissa lukemissa ja vienti muualle Eurooppaan kangerteli sodan j\xc3\xa4lkeisen inflaation vuoksi. Vuonna 1923 DMG valmisti vain 1020 yksikk\xc3\xb6\xc3\xa4 (moottorit, ajoneuvot). Selvity\xc3\xa4kseen yhti\xc3\xb6 valmisti muun muassa Mercedes-polkupy\xc3\xb6ri\xc3\xa4 ja kirjoituskoneita ja painatti jopa omaa rahaa. Daimlerin valmistamat kirjoituskoneet olivat DMG (Daimler-Motoren-Gesellschaft)-merkkisi\xc3\xa4. (Mercedes-kirjoituskoneita valmisti Mercedes B\xc3\xbcromaschinen-Werke AG).\n_START_SECTION_\nDaimler-Benz ja Mercedes-Benzin synty\n_START_PARAGRAPH_\nSelvity\xc3\xa4kseen sodan j\xc3\xa4lkeisist\xc3\xa4 talousongelmista, Benz & Cie. oli ehdottanut DMG:lle fuusiota jo vuonna 1919, mutta ajatus ei saanut DMG:n hallituksessa tuolloin kannatusta. Talouden ahdingon pahentuessa, yhti\xc3\xb6t neuvottelivat vuonna 1924 uudestaan ja sopivat yhteisty\xc3\xb6sopimuksen, joka olisi voimassa vuoteen 2000 asti. Sopimuksen mukaan yhti\xc3\xb6t yhten\xc3\xa4ist\xc3\xa4isiv\xc3\xa4t tuotteidensa designin, tuotannon, toimitukset, myynnin ja markkinoinnin, mutta yhti\xc3\xb6t olisivat edelleen itsen\xc3\xa4isi\xc3\xa4 toimijoita omine tuotemerkkeineen._NEWLINE_Hein\xc3\xa4kuussa 1926 yhteisty\xc3\xb6sopimusta syvennettiin ja DMG sek\xc3\xa4 Benz & Cie. fuusioituivat Daimler-Benz AG:ksi, jonka p\xc3\xa4\xc3\xa4konttori sijaitsisi Untert\xc3\xbcrkheimin tehtaiden yhteydess\xc3\xa4._NEWLINE_Yhti\xc3\xb6n valmistamien ajoneuvojen nimeksi annettiin "Mercedes-Benz". Nimeen oli yhdistetty DMG:n tuotteen nimi ja Karl Benzin sukunimi. Yhti\xc3\xb6n uusi tavaramerkki muodostui DMG:n kolmisakaraisesta t\xc3\xa4hdest\xc3\xa4 jota ymp\xc3\xa4r\xc3\xb6i Karl Benzin perinteisen logon laakeriseppele ja teksti Mercedes-Benz. Fuusiota seuranneena vuonna yhti\xc3\xb6n myymien yksik\xc3\xb6iden m\xc3\xa4\xc3\xa4r\xc3\xa4 kolminkertaistui lukemaan 7918. Samana vuonna yhti\xc3\xb6 aloitti dieselmoottorilla varustettujen hy\xc3\xb6tyajoneuvojen valmistuksen.'